hotchpotch/miracl-hf-unified huggingface dataset:
Rainier III
Ruhtinas Rainier III ("Rainier Louis Henri Maxence Bertrand Grimaldi"; 31. toukokuuta 1923 – 6. huhtikuuta 2005) oli Monacon ruhtinas vuodesta 1949 aina kuolemaansa saakka. Hänen koko arvonimensä oli "hänen korkeutensa (Altesse Serenissime) Rainier III, Monacon ruhtinas, herttua de Valentinois, markiisi des Baux, kreivi de Carlades, paroni de Buis, Seigneur de Saint-Rémy, Sire de Matignon, kreivi de Thorigny, paroni de Saint-Lô, de la Luthumière et de Hambye, herttua d'Estouteville, de Mazarin et de Mayenne, Prince de Château-Porcien, kreivi de Ferrette, de Belfort, de Thann et de Rosemont, paroni d'Altkirch, Seigneur d'Isenheim, markiisi de Chilly, kreivi de Longjumeau, paroni de Massy, markiisi de Guiscard". Ruhtinas Rainieria puhuteltiin "hänen korkeudekseen".
Ruhtinas Rainier III syntyi Monacon ruhtinaskunnassa prinsessa Charlotte Louise Julietten (1898–1977) – ruhtinas Ludvig II:n ja Marie Juliette Louvet'n, joka oli joko kabareelaulaja tai ilotyttö, Algeriassa syntyneen tyttären – ja tämän miehen Pierre de Polignac (1895–1964) nuorempana lapsena ja ainoana poikana. Hän syntyi vuotta isoisoisänsä, ruhtinas Albert I:n kuoleman jälkeen. Rainier III:lla oli yksi vanhempi sisar, Monacon prinsessa Antoinette.
Rainier lähetettiin opiskelemaan ensin Englantiin ja sitten Sveitsiin ennen kuin meni yliopistoon Ranskaan.
Rainierin isoisä ruhtinas Ludvig II toimi kenraalina Ranskan armeijassa ensimmäisen maailmansodan aikana. Toisessa maailmansodassa Rainier palveli Ranskan armeijassa tykistöupseerina ja sai urhoollisuusmitalin ansioistaan taisteluissa saksalaisia vastaan Elsassissa.
Prinssi Rainier valittiin vuonna 1949 Kansainvälisen Olympiakomitean jäseneksi, josta hän erosi seuraavana vuonna siirryttyään Monacon hallitsevaksi ruhtinaaksi.
30. toukokuuta 1944 Rainierin äiti Charlotte luopui perintöoikeudestaan Monacon kruunuun poikansa hyväksi, joten Rainierin isoisän Louis II:n kuoltua 9. toukokuuta 1949 Rainier III kruunattiin Monacon ruhtinaaksi.
Rainier oli melko kosmopoliitti: hänellä oli ranskalaista, saksalaista, skotlantilaista, espanjalaista ja italialaista sukujuurta.
1956 Rainier nai amerikkalaisen näyttelijättären Grace Kellyn (1929–1982). Pari sai kolme lasta:
Ruhtinas Rainier III sääti Monacolle uuden perustuslain vuonna 1962, joka vähensi ruhtinaan valtaa merkittävästi siirtäen sitä 18-jäseniselle, vaalein valittavalle neuvostolle.
Rainier III oli kuollessaan maailman toiseksi pisimpään vallassa ollut elävä monarkki, sijoittuen aikalaistensa joukossa heti Thaimaan Rama IX:n jälkeen.
Rainier III joutui alkuvuodesta 2005 sairaalaan vakavien keuhkosairauksien takia, joista hän oli kärsinyt jo pitkään sillä hän oli ketjupolttaja joka poltti 60 savuketta päivässä .Valtaoikeudet siirrettiin hänen pojalleen Albertille maaliskuussa, pari viikkoa ennen ruhtinas Rainier III kuolemaa. Rainier kuoli keuhkokuumeeseen 6. huhtikuuta, jolloin hänen pojastaan tuli ruhtinas Albert II. Rainier III haudattiin 15. huhtikuuta 2005.
Kainuun maakuntahallinto
Kainuun maakuntahallinto oli vuosina 2004–2012 toteutettu kokeilu, jossa kuntien, mutta myös joitain valtion, tehtäviä siirrettiin maakuntahallinnolle. Hallinnon ylintä toimivaltaa käytti vaaleilla valittu Kainuun maakuntavaltuusto. Kokeilualueeseen kuuluvat Kajaani, Kuhmo, Hyrynsalmi, Paltamo, Puolanka, Ristijärvi, Sotkamo ja Suomussalmi (sekä myös Vuolijoki ennen liittymistä Kajaaniin vuonna 2007). Vaala osallistui Kainuun maakuntahallintoon vain tarkkailijana.
Vaaleissa 2004 maakuntavaltuuston 39 paikkaa jaettiin puolueiden voimasuhteiden perusteella kuitenkin siten, että Ristijärveä lukuun ottamatta jokaisesta kunnasta valittavien maakuntavaltuutettujen määrä riippui suoraan kunnan asukasluvusta. Tämän perusteella Kajaani sai 17 valtuutettua, Suomussalmi, Kuhmo ja Sotkamo 5, Puolanka ja Paltamo 2 sekä Hyrynsalmi ja Vuolijoki kumpikin yhden. Lisäksi Ristijärvi sai yhden valtuutetun, vaikka sen väestö ei ollut sinänsä riittävä. Kuntakiintiöstä luovuttiin ennen seuraavia vaaleja. Lisäksi valtuutettujen lukumäärää nostettiin 39:stä 59:ään, joka vastaa samankokoisen kunnan valtuutettujen määrää.
Kainuussa maakuntavaaleilla valittu hallintokokeilun aloittanut maakuntavaltuusto kokoontui ensimmäisen kerran 15. marraskuuta 2004 Kajaanin Kaukametsässä. Kokouksen koollekutsujana ja puheenjohtajana toimi Pekka Turpeinen (kesk.). Juhlapuhujina olivat eduskunnan puhemies Paavo Lipponen, EU:n alueiden komitean presidentti Peter Straub, alue- ja kuntaministeri Hannes Manninen samoin kuin pääsihteeri Hannu Leskinen.
Maakuntavaltuuston valitsema maakuntajohtaja oli ensimmäisellä kaudella Hannu Leskinen ja toisella Alpo Jokelainen. Kainuun maakuntavaltuuston puheenjohtaja oli toisella kaudella Timo Säkkinen ja ensimmäisellä kaudella kansanedustaja Timo Korhonen (kesk.).
Maakuntahallinnon tehtäväksi tuli lähes kaikki kunnallinen päätöksenteko lukuun ottamatta peruskoulua, kansalaisopistoja sekä eräitä tekniseen, elinkeino- sekä ympäristötoimeen liittyviä kysymyksiä. Maakuntahallintokokeilu herätti sekä myötä- että vasta-argumentteja. Puolustajien melestä kokeilu antoi mahdollisuuden hoitaa kunnan tehtävät ilman kuntaliitoksia. Vastustajien mielestä kokeilu olisi tullut lopettaa turhana. On huomattava, ettei maakunnalla ollut verotusoikeutta. Sillä oli kuitenkin oikeus päättää, minkä osuuden kuntien tuloista se ottaa.
Maakunnan rahoitusmallissa ilmeni vakavia ongelmia Kajaanin ja Sotkamon sekä syrjäisten kuntien kuten Puolangan ja Hyrynsalmen välillä. Koko kokeilun jatko oli uhattuna vuonna 2011.
Ruukkujen tasanko
Ruukkujen tasanko on Laosin vuoristoalueella sijaitseva ylätasanko, jolla on suuria kivisiä, ruukkumaisia astioita. Useimpien ruukkujen sisältö on ryöstetty ja niiden kiviset kannet rikottu. Ruukkuja on käytetty hautauksiin.
Ruukkujen tasanko on avattu matkailijoille, vaikka Vietnamin sodan jäljiltä alueella saattaa olla vielä räjähtämättömiä rypälepommeja. Arkeologit tutkivat ruukkuja, ja räjähdeasiantuntijat auttavat heitä välttämään räjähtämättömiä pommeja.
Ruukkujen tasanko on vuorten ympäroimä, vinoneliön muotoinen ja 800 neliökilometrin laajuinen alue noin kilometrin korkeudessa merenpinnasta Xieng Khouangin provinssissa. Tasanko alkaa Phonssavanista (Phonsavanista) 4,5 kilometriä itään ja päättyy La Senessä, joka on 30 kilometriä tästä etelään.
Ruukkujen tasangolla on suuri määrä pronssi- tai rautakaudelta peräisin olevia, luultavasti hautauurnina käytettyjä, suuria harmaita kivisiä ”ruukkuja”, jotka ovat 1,5 metriä korkeita ja noin 75 senttimetriä leveitä. Suurin ruukku on kaksi metriä korkea, sen sisustan läpimitta on 30 senttimetriä ja se painaa kuusi tonnia.
Kiviruukkuja on kaikkiaan 3 000 kappaletta 60 ryhmässä, suurimmassa ryhmässä on 250 ruukkua. Joissakin ruukuissa on eläinten, tähtien, ympyröiden ja ihmishahmojen kuvia. Eräästä ehjästä ruukusta on löydetty yksi musta pientä saviruukku, lasi- ja karneolihelmiä, koruja, pronssisia kelloja, käsikirveitä ja lamppuja. Monien ruukkujen sisältö on ryöstetty ja niiden alkuperäinen kivinen kansi rikottu, minkä vuoksi ruukkujen luultiin pitkään olleen kannettomia. Ruukut liittyivät hyvin vanhaan hautausperinteeseen (joka on ehkä peräisin varhaiselta kivikaudelta), jossa henki päästettiin ruumista pois ennen varsinaista hautaamista. Ensin ruumis pantiin ruukkuun sikiöasentoon maatumaan, sitten paljastuneet luut ruukkuun. On löydetty sekä poltettuja että polttamattomia luiden jäänteitä.
Ruukkujen ikää ei ole pystytty selvittämään. Epävarmat arviot liikkuvat välillä 500 eaa. – 800/1000 jaa. Ruukut liittyvät rikkaaseen pronssikautiseen kulttuuriin, joka ulottui Kaakkois-Aasiassa Assamin osavaltiosta Thaimaahan, Kambodžaan ja Vietnamiin.
Ruukkujen alkuperästä on monia legendoja: taruissa niiden väitetään muun muassa olevan peräisin voitonjuhlista pahaa päällikköä vastaan käydyn taistelun jälkeen.
Ruukkujen tasangolla käytiin Vietnamin sodan aikana suuria taisteluja, jotka jäivät itse Vietnamin sodan pimentoon. Alueelle kohdistettiin suuri ilmapommitus, jonka jäljiltä maastosta löytyy yhä lukuisia kraattereita ja tuhansia tonneja räjähtämättömiä pommeja. Alueelle pudotettiin rypälepommeja, joissa on suurissa kanistereissa aikasytytteisiä ja kosketusmiinoja. Edelleenkin alueella kuolee tai haavoittuu ihmisiä joka viikko, koska kolmannes pudotetuista pommeista ei räjähtänytkään heti. Nykyään aluetta pyritään puhdistamaan.
Yhdysvallat Laosin sisällissodassa
Yhdysvallat Laosin sisällissodassa eli Operation Barrel Roll oli Yhdysvaltain ilmavoimien, laivaston ja CIA:n salainen hanke, jolla tuettiin Laosin kuningashuonetta Laosin sisällissodassa. Laosin sisällissota liittyi kiinteästi Vietnamin sotaan. Yhdysvallat teki alueella lukuisia pommitushyökkäyksiä. Laosiin tehtiin 600 000 pommituslentoa, ja sinne kylvettiin kaikkiaan 2 miljoonaa tonnia räjähteitä, joista 2/3 jäi räjähtämättä.
USA:n ilmahyökkäykset Laosissa muuttuivat yhä voimakkaammiksi sodan edetessä. CIA koulutti Laosin kuningashuonetta tukeneita joukkoja, jotka taistelivat kommunisteja vastaan. Laosin kuninkaallinen armeija oli heikko, ja maa joutuikin muiden aseellisten joukkojen jakamaksi. Laosin kommunistinen puolue sai alkunsa 1950. 1962 alkoi Laosin kriisi, Pohjois-Vietnam tuki kommunisteja ja USA Laosissa taistelua kommunisteja vastaan. Itä-Laosia valvoivat kommunistit tulevalla Ho Tši Minhin huoltotien alueella. Laosin pohjoinen osa oli Kiinan miehittämä. Länttä pitivät hallussaan USA:n ja Thaimaan armeijan yksiköt.
Tilanne Laosissa pysyi melko vakaana vuoteen 1968. Yhdysvallat alkoi 1968 pommittaa kahta Laosin aluetta, Ruukkujen tasankoa ja Ho Chi Minhin huoltotietä.
Aluksi CIA tuki ainoastaan paikallisia vuoristoheimoja hmong-kansasta. Kommunistien Pathet Lao -yksiköt eivät olleet tehokkaita taistelijoita. Kun hmong-taistelijoiden tappiot nousivat, tilalle otettiin thaipalkkasotureita, joita johtivat Thaimaan armeijan upseerit ja joille maksoivat palkkaa USA:n säätiöt (ilmeisimmin CIA:n peitejärjestöt). Ruukkujen tasangolla taisteltiin 14 vuotta. Hmong-heimossa oli 300 000 jäsentä, heistä kuoli taisteluissa 30 000.
CIA tuki hmong-heimon johtajaa Vang Paota, jolla oli lopulta käytössään 40 000 miehen armeija. Hän voitti monia taisteluita, mutta myös hävisi. Hänen taistelutaktiikkansa aiheutti valtavia miestappioita. 1968 Pohjois-Vietnam lähetti alueella yhä enemmän tavallisen armeijan yksiköitä, hmong-kyliä vallattiin, ihmisiä evakuoitiin niistä CIA:n ylläpitämille leireille. Vuoden 1968 lopussa Laosissa oli 40 000 Pohjois-Vietnamin sotilasta. Vang Pao valtasi Ruukkujen tasangon takaisin 1969 USA:n ilmavoimien tuella. Pohjois-Vietnamin joukot valtasivat alueen uudestaan vuoden 1970 alkupuolella. Tästä asemasta käsin Pohjois-Vietnamin joukot saartoivat kaksi kertaa Vang Paon Long Tiengissä. Näihin aikoihin Yhdysvallat piti hengissä 170 000 hmong-heimolaista riisin ilmapudotuksilla nimellisen ajan. Taistelut alueella jatkuivat, kunnes Yhdysvaltain tuki lakkasi 1973. Pathet Lao, kommunistit, saivat vallan koko maassa 2. joulukuuta 1975.
Patrick Kluivert
Patrick Stephan Kluivert (s. 1. heinäkuuta 1976 Amsterdam) on alankomaalainen entinen jalkapalloilija. Hän on toiminut elokuusta 2018 alkaen Kamerunin jalkapallomaajoukkueen apuvalmentajana.
Hyökkääjänä pelannut Kluivert oli vain 18-vuotias voittaessaan Mestarien liigan kasvattajaseuransa Ajaxin paidassa vuonna 1995. Kluivert teki loppuottelun ainoan maalin Ajaxin voittaessa Wienin Ernst-Happel-stadionilla pelatussa ottelussa AC Milanin.
Parin vuoden kuluttua hän siirtyi valtavien odotusten kera Italiaan Milanin riveihin, mutta kausi sujui heikosti. Milanista Kluivert jatkoi Barcelonaan, jossa vietetyt kuusi vuotta nostivat hänet maailman parhaiden hyökkääjien kastiin. Vuonna 2004 Kluivertin aika "Barçassa" oli kuitenkin ohi, ja mies siirtyi Englantiin Newcastle Unitedin joukkueeseen. Newcastlen aika jäi kuitenkin vain kauden mittaiseksi. Newcastlesta hän siirtyi Valenciaan, mutta vuonna 2006 Valencia päätti purkaa Kluivertin sopimuksen. Tämän jälkeen hän palasi kotimaahansa PSV:hen, jonka riveissä hän juhli Alankomaiden pääsarjamestaruutta. PSV-vuoden jälkeen Kluivert siirtyi hieman yllättäenkin pelaamaan Ranskan pääsarjaan Lillen joukkueeseen. Kluivert kärsi uransa viimeisten vuosien aikana lukuisista loukkaantumisista. Kluivertin pelaajaura päättyi Lillessä pelatun kauden jälkeen kesällä 2008.
Alankomaiden maajoukkueessa Kluivert teki 40 maalia. Vuoden 1996 EM-kilpailut jäivät suurimmalta osin loukkaantumisen takia väliin. Vuoden 1998 MM-kilpailuissa hänet ajettiin Belgiaa vastaan ulos kentältä, mutta hän teki puolivälierässä Argentiinaa vastaan maalin ja esitti muissakin otteluissa hyviä otteita. Vuoden 2000 EM-kilpailuissa Kluivert teki Jugoslaviaa vastaan kolme maalia puolivälierässä. Yhteensä hän teki kisoissa viisi maalia jakaen siten kilpailujen maalikuninkuuden tuolloisen Jugoslavian Savo Miloševićin kanssa. Vuonna 2004 Kluivert oli Alankomaiden mukana EM-kisoissa, mutta vastuuta ei edellisten kisojen maalikuninkaalle enää tullut. Tuolloin päättyi myös Kluivertin pitkä maajoukkueura.
Vuosina 2008–2010 Kluivert toimi AZ Alkmaarissa valmennustehtävissä.
Tämän jälkeen Kluivertin toimi valmennustehtävissä Brisbane Roarissa, NEC:ssä, Jong FC Twentessä sekä vuosina 2012-14 Alankomaiden maajoukkueessa Louis van Gaalin apuvalmentajana. Alankomaiden joukkue voitti kesän 2014 MM-kisoissa pronssia.
Vuonna 2015 Kluivert aloitti Curacaon maajoukkueen päävalmentaja. Kluivertin äiti on kotoisin Curacaon saarelta.
Heinäkuussa 2016 Paris Saint-Germain palkkasi hänet urheilujohtajakseen.
Patrick Kluivert on naimisissa Rosanna-vaimonsa kanssa. Heillä on yhteinen 2007 syntynyt poika Shane Patrick. Patrickilla on edellisestä avioliitostaan kolme poikaa Quincy, Justin ja Ruben. Justin Kluivert pelaa Ajaxin edustusjoukkueessa.
Andoni Zubizarreta
Andoni ”Zubi” Zubizarreta Urreta (s. 23. lokakuuta 1961 Vitoria-Gasteiz, Álavan maakunta, Espanja) on espanjalainen jalkapallomaalivahti, jonka pelaajaura ajoittui 1980- ja 1990-luvuille.
Baskisukuisen Zubizarretan ensimmäinen ammattilaisseura oli synnyinkuntansa Alavés, mutta huipulle hän nousi bilbaolaisessa Athleticissa, jossa hän debytoi Espanjan korkeimmalla sarjatasolla Primera Divisiónissa kaudella 1981–1982. Viiden kauden jälkeen hän siirtyi Barcelonaan, jota hän edusti kahdeksan kauden ajan. Zubizarreta saavutti sekä Athleticissa että Barcelonassa useita Espanjan liiga- ja cup-mestaruuksia, ja Barcelonassa lisäksi Euroopan cupin ja Cup-voittajien cupin. Uransa viimeiset neljä kautta hän edusti Valenciaa. 622 ottelullaan hän on eniten Primera Divisiónissa otteluita pelannut pelaaja.
Espanjan maajoukkueessa Zubizarreta debytoi 23. tammikuuta 1985 Suomea vastaan. Hän kuului joukkueeseen vuosien 1986, 1990, 1994 ja 1998 MM-kilpailuissa sekä vuosien 1984, 1988 ja 1996 EM-kilpailuissa. Zubizarreta pelasi 126 maaottelua, joissa hän päästi selkänsä taakse 100 maalia. Hän oli eniten maaotteluita pelannut espanjalaispelaaja, kunnes Iker Casillas ohitti hänet marraskuussa 2011.
Pelaajauransa jälkeen Zubizarreta on toiminut Athleticin (2001–2004) ja Barcelonan jalkapallojohtajana (2010-2015) sekä "El Paísin" ja TVE:n asiantuntijana.
Marcel Desailly
Marcel Desailly (s. 7. syyskuuta 1968 Accra, Ghana) on ranskalainen jalkapalloilija. Hän oli pelipaikaltaan puolustaja (keskuspuolustaja)
Desailly muutti perheensä kanssa Ranskaan 4-vuotiaana. Ensimmäiset jalkapallo-ottelunsa hän pelasi Nantes'in riveissä. Myöhemmin kiinnostusta osoitti eräs maan kärkijoukkueista, Olympique de Marseille. Marseillessa Desailly saavuttikin Mestarien liigan voiton vuonna 1993. Sitten tie vei Italian AC Milanin kautta Englantiin Chelsean riveihin. Siellä pelattujen kausien jälkeen hän siirtyi 2004 Qatariin ja pelasi siellä Qatar Sports Clubin ja Al-Gharafan riveissä. Desailly ilmoitti keväällä 2006 lopettaneensa uransa oltuaan puoli vuotta vailla joukkuetta.
Maajoukkueessa Desailly debytoi 22. elokuuta 1993 Ruotsia vastaan. Hän voitti maailmanmestaruuden vuonna 1998, vaikkakin joutui ulosajetuksi loppuottelussa, sekä Euroopan-mestaruuden vuonna 2000. Desailly pelasi Ranskan maajoukkueessa 116 ottelua ja teki niissä kolme maalia.
Douglas X-3 Stiletto
Douglas X-3 Stiletto oli Douglas Aircraft Companyn Yhdysvaltain ilmavoimille valmistama koekone. Sillä tutkittiin jatkuvaa yliääninopeudella lentämistä ja sen piti pystyä lentämään Mach 2 -nopeudella pitkiä aikoja. Tämän takia se oli ensimmäisiä lentokoneita, jonka rakenteen materiaali oli titaani. Koneen moottorin tehottomuuden vuoksi se ei kuitenkaan pystynyt ylittämään äänennopeutta kuin syöksyssä.
Kahden koneen suunnittelu ja valmistus hyväksyttiin 30. kesäkuuta 1949. Ensimmäisen koneen koelennot alkoivat Edwards Air Force Basessa 11. syyskuuta 1952, toista konetta ei koskaan rakennettu.
Ensimmäisen X-3 lennon teki 15. lokakuuta 1952 Douglasin koelentäjä Bill Bridgeman. Hän teki yhteensä 26 koelentoa. X-3:n suurin nopeus saavutettiin 28. heinäkuuta 1953 - se oli vain Mach 1,208 30 asteen syöksyssä.
Joulukuussa 1953 X-3 luovutettiin Yhdysvaltain ilmavoimille. Everstiluutnantti Frank Everest ja majuri Chuck Yeager tekivät kumpikin kolme koelentoa. Lennot laskettiin NACA:n lennoiksi. NACA:n koelentäjä Joseph A. Walker lensi konetta 1954 lähinnä testatakseen sen vakautta, mm. "roll-coupling"-ilmiön selvittämiseksi. Koneella 49-2892 tehtiin kaikkiaan 51 lentoa.
Johannesburg
Johannesburg (isiZulu: iGoli, "kultapaikka"; isiXhosa: iRhawutini) on asukasluvultaan Etelä-Afrikan suurin kaupunki ja koko Saharan eteläpuolisen Afrikan toiseksi suurin kaupunki. Sen väkiluku kasvaa nopeasti ja oli 4,4 miljoonaa vuonna 2011. Esikaupungit mukaan lukien asukkaita on ainakin 8 miljoonaa.
Johannesburg on Etelä-Afrikan vauraimman alueen, Gautengin provinssin, pääkaupunki. Kaupungissa sijaitsee Etelä-Afrikan perustuslakituomioistuin. Kaupunki on perustettu vuonna 1886, ja se on yksi maailman nuorimmista suurkaupungeista. Johannesburg on myös sikäli poikkeuksellinen suurkaupunki, ettei se sijaitse rannikolla tai suuren joen varrella. Kaupunki syntyi ja kasvoi hyvin nopeasti alueelta löytyneen kultaesiintymän vuoksi. Johannesburgin nimen alkuperästä ei ole varmuutta.
Kaupunki on maan taloudellinen keskus. Johannesburgissa sijaitsee Afrikan suurin pörssi, ja siellä käydään merkittävää kulta- ja timanttikauppaa, sillä kaupungin lähellä sijaitsee merkittäviä kaivoksia.
Johannesburgissa on tyypillinen kesäsateiden ilmasto, jossa sateisin aika on kesällä ja talvella on kuivaa ja suorastaan kylmää. Tammikuu on sateisin ja lämpimin kuukausi. Kuivinta ja kylmintä on kesä-heinäkuussa.
Serbian kieli
Serbian kieli (serb. Српски језик, "Srpski jezik") eli serbia (serb. Српски, "Srpski") on eteläslaavilaisten kielten läntiseen haaraan kuuluvan serbokroaatin kielen Serbiassa käytettävä standardisoitu muoto. Saman kielen muita standardeja ovat kroatian kieli, bosnian kieli ja montenegron kieli. Kaikki nämä muodot perustuvat läntisen eteläslaavin štokaaviseen murteeseen, joka jakautuu ekaavin, jekaavin ja ikaavin äänneryhmiin.
Serbiassa käytetään sekä latinalaisia että kyrillisiä kirjaimia.
Balkanin läntinen eteläslaavi jaetaan kolmeen päämurteeseen: štokaavi, kajkaavi ja čakaavi. Näistä štokaavi, nimenomaisesti sen itähertsegovinalainen muoto, valittiin Wienin kirjallisuussopimuksessa 1850 kroaatin ja serbian yhteisen kirjakielen pohjaksi.
Štokaavissa on lisäksi kolme erillistä lausuntatapaa (izgovor), jotka johtuvat muinaisslaavilaisen jat-kirjaimella merkityn äänteen muuttumisesta. Ekaavissa (ekavica) jat on muuntunut e-äänteeksi ja (i)jekaavissa (ijekavica) (i)je-äänteeksi, mistä näiden nimitykset myöskin tulevat. Erot eivät estä keskinäistä ymmärtämistä, vaan ovat lähinnä verrattavissa esimerkiksi suomen murteinen eroihin tyyliin "ilman" ja "iliman" (pohjalaisittain). Kolmas lausuntapa ikaavi (ikavica) esiintyy lähinnä Kroatiassa.
Serbian kirjakieli eli Belgradin standardi on ekaavista, mutta esimerkiksi Etelä-Serbian ja Bosnian serbit puhuvat jekaavia. Muuten serbokroaatin eli keskisen eteläslaavin muut muodot (kroatia, bosnia, montenegro) ovat jekaavisia. Aiemmin montenegrossa puhuttua keskistä eteläslaavia on pidetty jekaavisena (tai ijekaavisena) serbiana, mutta itsenäistymisen myötä (2006) on alettu käyttää nimitystä montenegron kieli, jolle kehitetään omaa standardia. Vuoden 2013 Montenegron sisäisessä selvityksessä noin 40 prosenttia montenegrolaisista katsoi puhuvansa serbiaa.
Jekaavinen tunnetaan myös nimellä ijekaavinen, varsinkin jos halutaan korostaa ääntämyseroa. Yleensä jekaavissa -ije ääntyy -je, mutta esimerkiksi montenegrossa svijete ei äännykään svje-te, vaan svi-je-te.
Serbian kyrilliset ja latinalaiset aakkoset:
Wikikirjasto
Wikikirjasto "(Wikibooks)" on ilmainen internetissä julkaistava kokoelma vapaita kirjoja. Se perustuu wiki-tekniikkaan. Wikikirjastoa kirjoitetaan useilla kielillä. Sen sisältö on vapaaehtoisten kirjoittama, ja se tulee aina olemaan vapaata GNU Free Documentation -lisenssin mukaisesti. Aatteellinen Wikimedia-säätiö ylläpitää mutta ei omista Wikikirjastoa. Wikikirjaston tunnetuin sisarhanke on Wikipedia.
Wikikirjasto aloitettiin 10. heinäkuuta 2003. Suomenkielinen Wikikirjasto aloitettiin 27. elokuuta 2004. Englanninkielinen Wikikirjasto on suurin ja suomenkielinen 12:nneksi suurin.
Wikikirjasto tarjoaa laajat siteerausoikeudet: kuka tahansa voi käyttää sen sisältöä ilmaiseksi ja joitakin kuvia lukuun ottamatta myös kaupallisesti, kunhan samat oikeudet tarjotaan edelleen ja alkuperäinen lähde mainitaan. Wikikirjaston kuvituksen tärkeimpänä lähteenä toimii media-arkisto Wikimedia Commons, joka sisältää 200 000 tekijänoikeuksista vapaata tai vapaasti levitettävää kuvaa ja muuta mediatiedostoa.
Suomenkielisessä Wikikirjastossa on tällä hetkellä noin 3 300 sivua (2016). Wikikirjastosta voi ladata kirjoja myös PDF-muodossa. Suomenkielinen Wikikirjasto käyttää yleisten kirjastojen kymmenluokittelua. Wikijunior on Wikikirjaston alahanke.
Radioaakkoset
Radioaakkoset (tunnetaan myös nimillä tavausaakkoset ja aakkosnimet) ovat tapa ilmoittaa kirjaimia sanoina sekaannusten välttämiseksi. Esimerkiksi kirjaimet "i" ja "j" ovat lausuttuina hyvin lähellä toisiaan ja heikon radio- tai puhelinyhteyden yli vaikeasti erotettavissa, mutta kun ne tavataan "Iivari" ja "Jussi", on erehdyksen mahdollisuus pienempi. Suomalaisaakkosten käyttöä kannattaa välttää englanninkielisessä yhteydenpidossa, sillä esimerkiksi sana faarao tulkitaan englanniksi Pharaoh, jolloin kirjain F muuttuu kirjain P:ksi.
Radioaakkosstandardeja on olemassa useita, alla on kuitenkin esitetty suomalainen standardi sekä ”NATO-aakkoset” eli ”Alfa-Bravo-koodi”, englanninkielinen versio. Radioaakkosia ei ole standardoitu missään NATOn julkaisussa, mutta "Kansainvälinen siviili-ilmailujärjestö" (ICAO), "Kansainvälinen televiestintäliitto" (ITU), "Federal Aviation Administration" (FAA) ja "American National Standards Institute" (ANSI) ovat standardoineet ne. ANSIn versio eroaa muista joidenkin kirjainten kohdalla. Muissa on eroa muun muassa numeroiden ja suositellun lausuntatavan kohdalla. Esimerkiksi Charlie lausutaan: CHAR LEE" tai SHAR LEE" (ICAO, ITU) (IPA: tʃɑɹˈliː).
Suomen puolustusvoimat on 2005 alkanut käyttää NATO-aakkosia aiemmin käytetyn suomalaisen standardin sijasta. Kansallisessa toiminnassa käytetään NATO-aakkosten lisäksi vanhoja suomalaisten radioaakkosten Å:ta (Åke), Ä:tä (Äiti) ja Ö:tä (Öljy).
Wikiaineisto
Wikiaineisto on Wikimedia Foundationin hallinnoima hanke, joka on tarkoitettu kaikenlaisille aiemmin julkaistuille teksteille, kuten romaaneille, kirjeille, puheille, historiallisille dokumenteille tai lakiteksteille. Edellytys on, että aineisto on tekijänoikeusvapaata joko siksi että sen tekijänoikeudet ovat rauenneet iän vuoksi tai koska se on julkaistu GNU Free Documentation Licensen alla.
Alun perin Wikiaineiston nimeksi kaavailtiin Project Sourcebergiä (Project Gutenbergin mukaan), mutta 6. joulukuuta 2003 pidetyn äänestyksen jälkeen hankkeen nimeksi valittiin Wikisource, joka suomennettiin Wikiaineistoksi.
Hanke aloitettiin 24. marraskuuta 2003. Maaliskuussa 2005 englanninkielisessä Wikiaineistossa oli yhteensä yli 13 000 artikkelia. Suomenkielisessä wikiaineistossa on yli 10 000 artikkelia.
Cagiva
Cagiva oli italialainen moottoripyörävalmistaja. Se valmisti kaikennäköisiä ja -kokoisia moottoripyöriä. Cagiva tunnettiin myös kevytmoottoripyörien valmistajana (Freccia, Mito, Planet, Raptor) mutta siltä löytyy myös City-pyöriä, joilla on hyvin erikoinen ulkomuoto.
Cagiva osti paljon osia muilta valmistajilta, muun muassa sekä 1000-kuutioisen että 650-kuutioisen Cagiva Raptorin moottorit ovat Suzukin alun perin SV-malleihinsa suunnittelemat ja valmistamat.
2000-luvulla Cagiva alkoi yhdessä Husqvarnan kanssa valmistaa 50- ja 125-kuutioisia kaksipyöräisiä, joille merkiksi annettiin CH Racing.
Cagiva group - MV Agusta motorcycles S.p.A -yhtiöön kuuluvat merkit Cagiva sekä MV Agusta. Aikojen saatossa siihen on kuulunut Cagiva, Husqvarna, Mv-Agusta, Moto-Morini sekä Ducati.
Cagivan perusti vuonna 1978 Claudio Castiglioni. 1980-luvulla tuli muun muassa motocrossin maailmanmestaruuksia, 1990-luvulla Cagiva oli RR 500 -luokan voittajatalleja, mm. sijoittuen vuonna 1993 kolmanneksi. Cagiva on myös Sport Production 125 -sarjan "all-time" kuningas, muun muassa Valentino Rossi voitti 1994 Italian kansallisen SP 125 -mestaruuden Mito Racing 1994 -mallilla.
2008 Harley-Davidson osti MV Agustan ja samalla Cagivan. Lokakuussa 2009 Harley-Davidson ilmoitti myyvänsä MV Agustan ja Cagivan
Feidias
Feidias (, n. 490–430 eaa.) oli antiikin Kreikan klassisen kauden kuuluisin kuvanveistäjä ja arvostetuin mestari. Hänen veistoksensa ovat säilyneet pääosin vain jäljennöksinä.
Feidias työskenteli Ateenan Akropoliilla Parthenonin marmoriveistosten parissa noin vuodesta 447 eaa. Näistä osa on säilynyt ja sijoitettu pääosin British Museumiin ja Akropolis-museoon. Lisäksi Feidias veisti Akropoliille kolme Athene-jumalatarta esittänyttä veistosta. Niistä kauneimpana pidettiin Athene Lemniaa. Muut kaksi olivat Athene Parthenos, joka oli Athenen kullasta ja norsunluusta tehty kulttikuva sisällä Parthenonissa, sekä suurikokoinen pronssiveistos Athene Promakhos, joka sijaitsi Parthenonin edustalla.
Kuuluisin Feidiaan veistoksista oli 12 m korkea Olympian Zeuksen temppelissä ollut Zeuksen kuvapatsas, joka esitti istuvaa ylijumala Zeusta. Veistos oli yksi silloisista maailman seitsemästä ihmeestä. Feidiaan veistoksen työstämisessä Olympiassa käyttämä niin kutsuttu Feidiaan työpaja on osittain säilynyt.
Stanley Myers
Stanley Myers (6. lokakuuta 1933–9. marraskuuta 1993) oli brittiläinen säveltäjä. Hän syntyi Birminghamissa ja sävelsi musiikin yli 130 elokuvaan ja televisio-ohjelmaan. Myersin tunnetuin sävellys on kitarakappale "Cavatina", joka on elokuvan "Kauriinmetsästäjä" teemamelodia, mutta suosittu myös erillisenä teoksena.
1980-luvulla Myers työskenteli paljon ohjaaja Stephen Frearsin kanssa. Myers kuoli syöpään vuonna 1993.
Myers sai kaksi Ivor Novello-palkintoa ja erikoispalkinnon Cannesin elokuvajuhlilla vuonna 1987.
Adolphe Adam
Adolphe Charles Adam (24. heinäkuuta 1803 Pariisi – 3. toukokuuta 1856 Pariisi) oli ranskalainen säveltäjä, opettaja ja musiikkiarvostelija. Tuottelias Adam kirjoitti yli 80 näyttämöteosta.
Adam syntyi Pariisissa, jossa hänen isänsä Louis Adam toimi pianistina, musiikinopettajana ja säveltäjänä.
Adolphe Adam opiskeli Pariisin konservatoriossa, jossa hänelle kontrapunktia opetti Reicha ja säveltämistä Boieldieu. Vuonna 1830 Adam oli säveltänyt valmiiksi jo 28 näyttämöteosta. Vuodesta 1849 kuolemaansa saakka hän opetti sävellystä Pariisin konservatoriossa; hänen tunnetuimpiin oopilaisiinsa kuuluu Léo Delibes.
Adamin tunnetuin teos on baletti "Giselle" vuodelta 1841. Hän sävelsi lisäksi muun muassa 39 oopperaa. Oopperoista arvostetuimmat ovat "Lonjumeaun posteljooni", "Si j'étais roi" ja "Nürnbergin nukke". Suuren yleisön parhaiten tuntema ja esitetyin Adamin sävellys lienee joululaulu "Oi jouluyö" (suomalaiset sanat Kyllikki Solanterä), jonka on sanottu olleen toinen radioteitse lähetetty musiikkikappale. Laulu on osa kantaatista "Minuit, chrétiens."
San Sebastián
San Sebastián (baskiksi "Donostia", virallisesti Donostia/San Sebastián) on Gipuzkoan maakunnan pääkaupunki Baskimaan itsehallintoalueella Pohjois-Espanjassa. Kaupungin asukasluku on 186 370 (2017).
Donostia sijaitsee Biskajanlahden rannalla lähellä Ranskan rajaa.
Donostiasta on kotoisin jalkapallojoukkue Real Sociedad, joka pelaa Espanjan Primera Divisiónissa.
Kaupungissa järjestetään vuosittain San Sebastiánin kansainväliset elokuvajuhlat. Ensimmäisen kerran ne järjestettiin vuonna 1953.
Donostia oli yhdessä Puolan Wrocławin kanssa Euroopan kulttuuripääkaupunki vuonna 2016.
A-vitamiini
A-vitamiini on yksi ihmisen tarvitsemista rasvaliukoisista vitamiineista ja tärkeä näkökyvylle ja luuston kasvulle. A-vitamiini on yleisnimitys useille saman biologisen aktiivisuuden omaavalle molekyylille. Tavallisin muoto on alkoholimuoto retinoli, josta muodostuu elimistössä myös aldehydiä, retinaalia ja retinolihappoa. Ravinnossa niiden yhteismäärä sekä A-vitamiinin esiasteet, karoteenit ja kryptoksantiinit, ilmaistaan "retinoliekvivalentteina" (RE).
A-vitamiini on välttämätön hämärässä näkemiselle. Silmän verkkokalvon sauvasoluissa on rodopsiinia, joka reagoi herkästi valoon. Rodopsiini muodostuu proteiinista ja retinaalista. Vitamiinin puutteessa näkökyky heikkenee ja erittäin vaikea puutos johtaa jopa sokeuteen. A-vitamiinin puutteen aiheuttamaa sokeutta esiintyy melko paljon 3–4 vuoden ikäisillä lapsilla kehitysmaissa.
A-vitamiini vaikuttaa myös luuston rakentumiseen sekä erilaistuvien ja nopeasti kasvavien ja uusiutuvien epiteelikudosten muodostumiseen. Karotenoideilla on myös merkitystä elimistön antioksidanttijärjestelmässä.
A-vitamiinin liikasaannin oireita ovat muun muassa ruokahaluttomuus, ärtyneisyys, uneliaisuus, kuiva iho, maksan toimintahäiriöt ja luustomuutokset. Yli suuruinen päiväannos A-vitamiinia voi aiheuttaa pitkällä aikavälillä osteoporoosia, ja erittäin suuret määrät voivat aiheuttaa lisäksi maksavaurioita. Siksi maksatuotteiden runsasta kulutusta ja A-vitamiinilisien tarpeetonta käyttöä ei suositella.
Beetakaroteeni muuttuu elimistössä A-vitamiiniksi. Beetakaroteenin runsas saanti ruoasta tai ravintoainevalmisteista ei kuitenkaan aiheuta A-vitamiinin liikasaantiin liittyviä myrkytysoireita. Pitkäaikainen runsas beetakaroteenin saanti voi näkyä ihon kellertymisenä, mikä on kuitenkin vaaratonta.
Valtion Ravitsemusneuvottelukunnan mukaan suositeltava ravintoainetiheys väestöryhmille, joiden energian saanti on vuorokaudessa, on A-vitamiinin osalta retinoliekvivalenttia yhtä megajoulea kohti eli retinoliekvivalenttia vuorokaudessa.
Aikuisilla, joilla energian saanti on liian pieni, on riski saada liian vähän vitamiineja ja kivennäisaineita. Alle 6,5 megajoulea vuorokaudessa energiaa saavien aikuisten on aina täydennettävä ruokavaliotaan ravintoainevalmisteella. Aikuisten tulee syödä riittävästi kasviksia.
Suomalaisten A-vitamiinin keskimääräinen saanti on suositusten mukainen; naisilla vuorokaudessa ja miehillä (retinoliekvivalentteina). Ihmiset saavat suurimman osan A-vitamiinia lihasta ja kasviksista. Loppuosa saadaan pääasiallisesti ravintorasvoista ja maitovalmisteista.
Kasviksissa ei ole A-vitamiinia valmiina vaan sen esiastetta beetakaroteenia. 12 mikrogrammaa ruoasta tai kaksi mikrogrammaa ravintovalmisteesta saatavaa beetakaroteenia vastaa yhtä mikrogrammaa A-vitamiinia.
Aleksanteri I (täsmennyssivu)
Aleksanteri I on ollut useamman kuin yhden hallitsijan nimi:
Aleksanteri II (täsmennyssivu)
Aleksanteri II on ollut useiden hallitsijoiden nimi:
Kalimantan
Kalimantan on Borneon saaren Indonesialle kuuluva osa. Kalimantaniin kuuluvat Borneon keskiset ja eteläiset osat. Alue rajoittuu pohjoisessa Malesialle kuuluviin Sarawakin ja Sabahin osavaltioihin.
Kalimantan jakautuu viiteen provinssiin. Ne ovat:
Wikiuutiset
Wikiuutiset () on Wikimedia Foundationin hallinnoima vapaan sisällön uutislähde. Wikiuutiset soveltaa wikiperiaatetta uutistuotantoon.
Wikiuutisten suomenkielinen versio avattiin 25. marraskuuta 2007.
Kaksi riviä pitkä ensimmäinen ehdotus Wikiuutisten perustamisesta luotiin tammikuussa 2003 Wikipedian yhteisöön . Ehdottajana toimi Daniel Alstron käyttäjätunnuksella Fonzy. Varsinaisen kehitystyön aloitti saksalainen ohjelmistosuunnittelija ja toimittaja Erik Möller. Projektin ideana oli perustaa sisarprojekti, joka kattaa "uutiset monista eri aihealueista, puolueettomasti ja täsmällisesti." Wikipedian pitkäaikaisten muokkaajien vastustus alkuvaiheessa raivasi tietä perusteelliselle keskusteluille siitä, miten se voitaisiin toteuttaa yhtenä Wikimedia Foundationin projektina.
Marraskuussa 2004 perustettiin kokeiluwiki sen selvittämiseksi, miten yhteistyönä toteutettu uutissivusto toimisi. Vuonna 2004 sivusto siirrettiin pois "demo"-tasosta beta-tasoon. Saksankielinen versio perustettiin samaan aikaan. Piakkoin Wikinewsistä julkaistiin myös hollannin-, ranskan-, espanjan-, ruotsin-, bulgarian-, puolan-, portugalin-, romanian-, ukrainan-, italian-, serbian-, japanin-, venäjän-, heprean-, arabian-, thain-, norjan- ja kiinankieliset versiot (kyseisessä aikajärjestyksessä). Vuonna 2007 Wikinewsin eri kieliversioita oli jo 23.
Englanninkielinen Wikinewsin versio saavutti 13. maaliskuuta 2005 tuhannen artikkelin rajapyykin. Runsaan vuoden kuluttua sinne kirjoitettiin viidestuhannes uutinen. Suomenkielinen versio Wikiuutiset saavutti viidensadan uutisen rajapyykin 26. heinäkuuta 2008.
Vaikkakin Wikinews keskittyy pääasiassa tekstiartikkeleihin, sen jäsenet laajentavat ideaa muuhun mediaan. Näitä projekteja ovat muun muassa , jossa artikkelit ovat kuunneltavissa Ogg Vorbis -muodossa ja , joka on päivittäinen painos Wikinewsistä ja tarkoitettu tulostettavaksi.
Luettelo Dimmu Borgirin kappaleista
Abrahadabran kappaleiden lisäystä pyydetään.
Tämä on luettelo Dimmu Borgirin, norjalaisen black metal -yhtyeen, kappaleista.
Aleksanteri I (Makedonia)
Aleksanteri I oli Makedonian kuningas 495–450 eaa. Hän oli Amyntas I:n poika.
Herodotoksen mukaan Aleksanteri oli vihamielinen Persiaa kohtaan ja antoi teloittaa Dareios I:n lähettiläät. Aleksanterin oli kuitenkin alistuttava Kserkses I:n hyökätessä Kreikkaan. Vaikka Aleksanteri tekikin yhteistyötä persialaisten kanssa persialaissotien aikana, hän avusti kuitenkin kreikkalaisia. Hän antoi muun muassa tietoja kreikkalaisille persialaisen Mardonioksen aikeista ennen Plataian taistelua vuonna 479 eaa.
Vaikka kreikkalaiset pitivät Aleksanteria aluksi barbaarina, sai hän luvan osallistua Olympian kisoihin, koska pystyi osoittamaan olevansa argoslaista sukua.
Diodoros Sisilialainen
Diodoros Sisilialainen (, ) (aktiivinen noin 65 eaa.–30 eaa.) oli kreikkalais-roomalainen historioitsija. Hän oli kotoisin Sisiliasta.
Diodoros kirjoitti kreikankielisen maailmanhistorian "Historian kirjasto" (, ), joka käsitti 40 kirjaa. Näistä ovat säilyneet osat 1-5 ja 11-20. Loput osista tunnetaan bysanttilaisista yhteenvedoista.
Diodoroksen tärkein lähde Aleksanteri Suuren elämästä oli Kleitarkhos, jonka lähteenä taas oli ollut Aleksanterin hovikirjuri Kallisthenes.
Luettelo suomennetuista Forgotten Realms -romaaneista
Tämä on luettelo suomennetuista Forgotten Realms -romaaneista.
Luettelo kaikista englanniksi ilmestyneistä Forgotten Realms -kirjoista löytyy sivulta .
Vampyyrikronikat
Vampyyrikronikat ("Vampire Chronicles") on Anne Ricen luoma fantasiakirjasarja, joka kertoo ranskalaisesta aatelismies Lestat de Lioncourtista, josta tulee vampyyri 1700-luvulla.
Sarja on tullut suosituksi sen jälkeen kun sarjan ensimmäinen osa ilmestyi 1970-luvulla. Erityisesti sarjan neljä ensimmäistä Lestatia käsittelevää kirjaa ovat suosittuja. Sarjasta on tehty myös elokuvia.
Mossad
Mossad (, ”Instituutti”; koko nimeltään "ha-Mossad le-Modiin ule-Tafkidim Meyuhadim" (), ”Tiedustelun ja erikoistehtävien instituutti”) on Israelin tiedustelupalvelu. Sen tehtäviin kuuluu tiedustelu, vastaterrorismi ja muunlaiset operaatiot kuten juutalaisten pelastaminen vihollismaista.
Mossadia on kutsuttu maailman tehokkaimmaksi ja häikäilemättömimmäksi salaiseksi palveluksi.
Mossad perustettiin 1949 ja järjestettiin uudelleen 1951. Koko tiedustelupalvelun olemassaolo salattiin pitkään. Mossadin palkkalistoilla on noin 1 200 henkilöä. Se on siviiliorganisaatio eikä käytä sotilasarvoja, mutta monet sen jäsenistä ovat palvelleet Israelin armeijassa. Mossadin päämaja on Tel Avivissa. Sen erikoisoperaatiojaos on nimeltään Metsada. Tämä osasto hoitaa salamurhat, sabotaasin ja puolisotilaalliset operaatiot.
Israelilla on muitakin tiedustelupalveluja, kuten armeijan Shin Bet.
Tiedustelupalvelu
Tiedustelupalvelu tai tiedusteluvirasto on valtion laitos, joka kerää tietoja toisista maista henkilövakoilun, signaalitiedustelun ja
salakielten avaamisen avulla. Tiedustelupalvelut tutustuvat myös julkisiin tietoihin ja harjoittavat monesti yhteistyötä muiden laitosten, esimerkiksi armeijan kanssa.
Tiedustelupalvelut hoitavat vastavakoilun ja terrorismin vastaiset toimet.
Jotkut tiedustelupalvelut harjoittavat salamurhia, asekauppaa, vallankaappauksia ja muita salaisia operaatioita, joiden tarkoitus on tukea omia liittolaisia ja heikentää vastustajaa. Tiedustelupalvelut tarjoavat usein propagandaa. Propagandaa saatetaan levittää joukkotiedotusvälineissä, jotka eivät suoraan liity tiedustelupalveluun. Tiedustelupalvelu saattaa hoitaa joitain asioita peiteorganisaatioiden kautta. Tiedustelupalveluilla on ollut joskus omia operaatioita, joista maan päättäjiä on informoutu vähän tai ei ollenkaan. Joitain tiedustelupalveluita on arvosteltu muun muassa siitä, että ne varmistavat vain pienen ryhmän turvallisuutta ja toimivat epäinhimillisillä tavoilla.
Tunnetuimpia tiedustelupalveluja ovat CIA, NSA, KGB (nykyisin FSB), Mossad ja MI6. Suomessa tiedustelua hoitavat Puolustusvoimien tiedustelulaitos (PVTIEDL) ja Pääesikunnan tiedusteluosasto.
Manuel de Falla
Manuel de Falla y Matheu (23. marraskuuta 1876-14. marraskuuta 1946) oli espanjalainen säveltäjä.
Falla syntyi Cádizissa ja opiskeli 1890-luvun lopulta lähtien pianonsoittoa ja säveltämistä Madridissa. Fallan varhaisiin teoksiin kuuluu muun muassa useita zarzueloja. Ensimmäisenä mestariteoksena pidetään oopperaa "La vida breve", jonka ensimmäisen version hän sävelsi vuonna 1905.
Vuosina 1907-1914 Falla asui Pariisissa. Pariisin-vuodet olivat merkittäviä Fallan oman sävelkielen kehitykselle, sillä juuri ollessaan poissa Espanjasta ja nähdessään, kuinka ihailtua espanjalainen kulttuuri oli tuon ajan ranskalaisten säveltäjien ja muiden taiteilijoiden keskuudessa, hän oppi antamaan arvoa Espanjan kansanmusiikkiperinteelle ja etsimään siitä innoitusta. Jo Pariisissa Falla alkoi työstää erästä suurimmista mestariteoksistaan, "Noches en los jardines de España" (Öitä Espanjan puutarhoissa) pianolle ja orkesterille, mutta se valmistui ja kantaesitettiin vasta hänen palattuaan kotimaahansa. Espanjassa hän sävelsi sittemmin muitakin hyvin suosituksi tulleita teoksia, esimerkiksi baletit "El amor brujo" (Noiduttu rakkaus) ja "El sombrero de tres picos" (Kolmikolkkahattu), "Cuatro piezas españolas" (Neljä espanjalaista kappaletta) ja "Fantasía bética" pianolle sekä eri puolilta Espanjaa peräisin oleviin teemoihin perustuvan laulusarjan "Siete canciones populares españolas" (Seitsemän espanjalaista kansanlaulua).
Vuodet 1919-1939 Falla asui Granadassa. Espanjan sisällissodan tuoksinassa hän muutti Argentiinaan, jossa asui elämänsä loppuun saakka. Fallan viimeiseksi merkittäväksi teokseksi jäi "Concierto para clavecín y cinco instrumentos" (Konsertto cembalolle ja viidelle soittimelle) (1923-26). Elämänsä viimeiset parikymmentä vuotta hän työsti mittavaa näyttämökantaattia "Atlàntida" (Atlantis) katalonialaisen Jacint Verdaguer’n tekstiin, mutta se jäi keskeneräiseksi. Hänen oppilaansa Ernesto Halffter täydensi teoksen myöhemmin Fallan luonnosten pohjalta.
Salapoliisi Conan
Salapoliisi Conan on japanilaisen Gosho Aoyaman luoma manga- ja animesarja, joka kertoo salanimellä Conan Edogawa seikkailevasta nuoresta etsivästä.
Mangasarjan pohjalta on tehty myös animesarja, jossa on jo yli 900 jaksoa ja se jatkuu edelleen. Suomessa mangaa julkaisi Egmont Kustannus.
Lisäksi se on tuttu ainakin Yhdysvalloissa nimellä "Case Closed" ja Japanissa taas "Meitantei Conan". Sarja tunnetaan myös nimellä Detective Conan. Ensimmäinen osa Salapoliisi Conanista ilmestyi Japanissa vuonna 1994. Japanissa sarjaa on ilmestynyt 90 "tankōbonia". Suomessa julkaistiin 77 pokkaria kunnes Egmont lopetti manga- sarjojen julkaisemisen vuoden 2013 lopulla. Sarjasta on tehty 21 anime-elokuvaa.
Salapoliisi Conan on yhdessä Inuyashan kanssa ollut Shōnen Sundayn suosituimpia sarjoja vuodesta 1994 alkaen.
Salapoliisi Conan kertoo Shinichi Kudo -nimisestä lukiolaisetsivästä, jolle juotetaan myrkkyä, joka muuttaa hänet pikkupojaksi. Shinichi ottaa käyttöön nimen Conan Edogawa ja muuttaa asumaan ihastuksensa Ranin ja tämän isän luokse. Ranin isä on etsivä, tosin ei kovinkaan hyvä sellainen, ja Conan auttaa häntä ratkaisemaan mitä ihmeellisimpiä murhia ja muita rikoksia (nukuttamalla hänet ja käyttämällä äänenmuunninta) löytääkseen ne "miehet mustissa", jotka juottivat hänelle myrkkyä. Shinichi ei tiedä miehistä paljoakaan, vain heidän koodinimensä ( mm Vodka ja Gin).
Juonta mutkistaa se, että Shinichin on pidettävä oikea henkilöllisyytensä salassa Ranilta, tämän isältä ja monilta muilta, etteivät Mustan organisaation jäsenet saa tietää, että hän on elossa, ja sitten päästää häntä päiviltään. Ainoastaan Shinichin vanhemmat ja hänen ystävänsä Professori Agasa tietävät salaisuuden, myöhemmin sen saa selville myös Shinichin virkaveli ja kilpailija, lukiolaisetsivä Heiji Hattori, sekä Conanin uusi luokkatoveri ala-asteella, Ai Haibara, joka on kehittänyt myrkyn ja itsekin joutunut sen vaikutuksen alaiseksi.
Rikostapaukset ovat alkaneet toistaa itseään, mutta se ei ole ihme, kun ottaa huomioon sarjan iän ja tiheän ilmestymistahdin.
Yhdellä sivulla Conan-mangaa on kolme tai neljä riviä, jotka katkeavat usein suuremman kuvan tieltä. Yhteensä sivulle mahtuu yleensä 6-9 ruutua. Myös kuvakulmat vaihtelevat. Samalla sivulla käytetään korkeintaan kahdessa ruudussa samaa kuvakulmaa ja yhdellä sivulla on hyvin harvoin vähemmän kuin viisi eri kulmaa, erityisesti alaviistokuva on Conanissa usein käytössä.
G8
G8 (, G7 vuodesta 2014 lähtien) on johtavien teollisuusmaiden ryhmä, johon kuuluvat Britannia, Italia, Japani, Kanada, Ranska, Saksa ja Yhdysvallat sekä ennen myös Venäjä. G8-ryhmä tapaa vuosittain huippukokouksessa, jossa jäsenvaltioiden johtajat käsittelivät ajankohtaisia kansainvälisiä asioita. Venäjän erotettiin G8-ryhmästä 24. maaliskuuta 2014. Tämän jälkeen johtavat teollisuusmaat ovat tavanneet G7-ryhmänä ilman Venäjää.
Johtavien teollisuusmaiden ryhmän perustamisen taustalla olivat 1970-luvun alun Yhdysvaltain dollarin kultaan sitomisen lakkautus 1971, mikä johti kiinteisiin valuuttakursseihin perustuvan Bretton Woodsin järjestelmän romahdukseen. Tuon jälkeen loi IMF:n viidestä merkittävimmästä valuutasta SDR-valuuttakorin, jonka taustalla oli pelko dollarien loppumisesta.
1970-luvun alussa sattui monia merkittäviä talouteen vaikuttavia tapahtumia, kuten EEC:n laajeneminen Britannialla, Tanskalla ja Irlannilla alkuperäisten kuuden jäsenen lisäksi, jom kippur -sotaa seurannut arabimaiden öljysaarto 1973 ja vuoden 1974 talouskriisi ja inflaation ja työttömyyden nopea nousu (ns. stagflaatio).
25. maaliskuuta 1973 Yhdysvaltain, Britannian, Länsi-Saksan ja Ranskan valtiovarainministerit tapasivat Valkoisen talon kirjastossa. Tähän ns. kirjastoryhmään liittyi Japani ja kaksi vuotta myöhemmin ryhmä, josta tuli G5-maiden valtiovarainministerien ryhmä, alkoi tavata säännöllisesti.
Ensimmäinen virallinen tapaaminen järjestettiin vuonna 1975 Ranskan presidentin Valéry Giscard d’Estaingin johdolla hänen kesäasunnollaan Château de Rambouillet’ssa. Italia liittyi ryhmään samana vuonna. Vuonna 1976 Kanada liittyi mukaan Yhdysvaltain presidentin Gerald Fordin kutsusta ja ryhmää kutsuttiin nimellä G7. Vuodesta 1977 EEC sai edustajansa Britannian kutsulla. Euroopan unionia edustaa Euroopan komission puheenjohtaja ja Eurooppa-neuvoston puheenjohtaja.
Yhdysvaltain silloinen presidentti George H. W. Bush ehdotti 1992 Münchenissä edellisvuoden lopussa hajonneen Neuvostoliiton suurimman seuraajavaltion Venäjän ottamista G7:n täysivaltaiseksi jäseneksi. Päätös oli täysin poliittinen, eikä perustunut taloudellisiin realiteetteihin. Sitä pidettiin ennenaikaisena, mutta Venäjä kutsuttiin vuosittain sen jälkeen kaikkiin kokouksiin ja siitä ryhmä sai uuden nimikkeen G7+1. Kesäkuun 1997 tapaamista Denverissä kutsuttiin jo G8-kokoukseksi ja Venäjä liittyi virallisesti 1998 Birminghamin kokouksessa.
Vuonna 2005 Intiasta, Kiinasta, Etelä-Afrikasta, Meksikosta ja Brasiliasta tuli G8-maiden tarkkailijamaita. Siitä lähtien ryhmää on kutsuttu nimellä G8+5.
Vuonna 2014 G8-ryhmästä alettiin käyttämään uudelleen nimitystä G7, sillä Venäjä erotettiin ryhmästä miehitettyään Ukrainalle kuuluneen Krimin niemimaan ja liitettyään alueen itseensä.
Secret Intelligence Service
Secret Intelligence Service (SIS), joka tunnetaan paremmin nimellä MI6 (alun perin Military Intelligence 6) tai Her Majesty’s Secret Service tai Secret Service (), on Yhdistyneen kuningaskunnan ulkomaan tiedustelupalvelu (vertaa CIA). Sen tehtävänä on maan ulkoinen tiedustelu (MI5 keskittyy maan sisäiseen tiedusteluun).
SIS perustettiin vuonna 1909 osana silloista Secret Service Bureauta. Palvelun ensimmäinen johtaja oli Mansfield Smith-Cumming, jonka koodinimeä ”C” (kirjain tulee sukunimestä) on käytetty kaikista myöhemmistä johtajista (vertaa James Bond -sarjojen ”M”; Ian Fleming tapasi hyödyntää leikillisesti sota-aikaisia tietojaan ja yksinkertaisesti vaihtoi kirjaimen). SIS:n päällikön etuoikeuksiin kuuluu automaattisesti tuleva ritarin arvo.
SIS:n päämaja sijaitsee Vauxhall Crossissa, Vauxhallissa, Lontoossa.
1950-luvun alussa paljastui Ison-Britannian tiedustelupalvelusta vakoojarengas ("Cambridge Five"), jonka tärkein jäsen oli Kim Philby. SIS:n osuus Wienin ja Berliinin tunnelioperaatioissa mustasi myös palvelun mainetta.
SIS:n teho alkoi palautua 1960-luvulla, kun se sai värvättyä tarkkailijan Puolan tiedustelupalvelusta ja Oleg Penkovskin GRU:sta. Penkovski toimitti tuhansia sivuja materiaalia muun muassa armeijan keskimatkan ohjuksista. Tämä materiaali auttoi yhdysvaltalaisia tunnistamaan ilmavalokuvista keskimatkan ohjukset. Penkovski jäi kiinni Neuvostoliitossa parin vuoden kuluttua.
1970-luvulla SIS värväsi Oleg Gordijevskin, joka toimi lähes 10 vuotta, kunnes onnistui pakenemaan Moskovasta vuonn 1984. SIS onnistui värväämään monia muitakin neuvostoliittolaisia.
WrestleMania
WrestleMania on suurin vuosittainen showpainitapahtuma, jota yhdysvaltalainen World Wrestling Entertainment on järjestänyt jo vuodesta 1985 lähtien. WrestleMania tapahtumassa on tavallisesti vain Main Event -tason ottelijoita, eivätkä ottelutkaan ole välttämättä tavallisia yksi yhtä vastaan otteluja. Royal Rumble-tapahtuman voittaja saa titteliottelun WWE World Heavyweight mestaria vastaan.
Rustokalat
Rustokalat ("Chondrichthyes") ovat yksi selkärankaisten ("Vertebrata") luokista. Siihen sisältyvät hait ("Selachimorpha"), rauskut ("Batoidea") ja sillikuningaskalat ("Chimaeriformes").
Rustokalojen kallo ja tukiranka on pääosin rustoinen toisin kuin luukaloilla. Niillä ei ole uimarakkoa ja niiden iho on hammassuomujen peittämä. Rustokalojen suomut ovat erilaisia luukaloihin verrattuna. Rustokalojen suussa on useita rivejä hampaita, joista osa odottaa aina käyttövuoroaan. Niitä kutsutaan "ihohampaiksi" eli "dentikkeleiksi". Rustokaloilla on erittäin hyvä hajuaisti ja ne pystyvät tunnistamaan myös toisen eläimen ympärillä olevan heikon sähkökentän.
Lisäksi rustokalojen hengityselimistö kidukset poikkeavat hieman luukaloista. Kaikkien kalojen verenkierto on yksinkertainen sillä niiden sydämessä on vain yksi eteinen ja yksi kammio. Siis sydämeen tulee ja siitä lähtee hiilidioksidipitoista verta. Kaasujen kuten hapen ja hiilidioksidin vaihtuminen tapahtuu yleensä kiduksissa.
Rustokaloilla on sisäinen hedelmöitys, ja ne synnyttävät joko eläviä poikasia tai munivat munia. Ne saavat kerralla paljon vähemmän poikasia kuin luukalat, enimmillään 10-20 poikasta. Poikaset saavuttavat sukukypsyyden vasta 6-18 vuoden iässä.
Useimmat hait ovat petoja, mutta suurikokoisimmat hait käyttävät ravintonaan planktonia. Rauskut taas elävät meren pohjassa käyttäen ravintonaan muun muassa nilviäisiä ja äyriäisiä.
Rustokaloilla on kaksi alaluokkaa; näistä koppapäisiin kuuluu vain yksi lahko.
Vaihtoehtoisessa luokituksessa koppapääkalat luetaan omaksi luokakseen rustokalojen rinnalle.